CELEX: 32020D1223(01)
Language: ro
Date: 2020-11-26 00:00:00
Title: Decizia Autorității pentru partidele politice europene și fundațiile politice europene din 26 noiembrie 2020 de a nu înregistra „Alliance for Peace and Freedom ASBL” (asociația fără scop lucrativ „Alianța pentru Pace și Libertate”) (Numai textul în limba engleză este autentic) 2020/C 448/01

23.12.2020   
               
               
                  RO
               
               
                  Jurnalul Oficial al Uniunii Europene
               
               
                  C 448/1
               
            
         Decizia Autorității pentru partidele politice europene și fundațiile politice europene
         din 26 noiembrie 2020
         de a nu înregistra „Alliance for Peace and Freedom ASBL” (asociația fără scop lucrativ „Alianța pentru Pace și Libertate”)
         (Numai textul în limba engleză este autentic)
         (2020/C 448/01)
         AUTORITATEA PENTRU PARTIDELE POLITICE EUROPENE ȘI FUNDAȚIILE POLITICE EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE, Euratom) nr. 1141/2014 al Parlamentului European și al Consiliului din 22 octombrie 2014 privind statutul și finanțarea partidelor politice europene și a fundațiilor politice europene (1), în special articolul 9,
         având în vedere documentele prezentate de asociația fără scop lucrativ „Alianța pentru Pace și Libertate”,
         întrucât:
         
                     (1)
                  
                  
                     Autoritatea pentru partidele politice europene și fundațiile politice europene (denumită în continuare „autoritatea”) a primit din partea asociației fără scop lucrativ „Alianța pentru Pace și Libertate” („APF”) documente prin care se solicita înregistrarea acestei asociații fără scop lucrativ ca partid politic european, la 12 și 26 august 2020.
                  
               
                     (2)
                  
                  
                     Documentele respective păreau să aibă la bază înregistrarea prealabilă a APF ca partid politic european în temeiul Regulamentului (UE, Euratom) nr. 1141/2014 (2).
                  
               
                     (3)
                  
                  
                     La 27 august 2020, autoritatea a reamintit faptul că APF a fost radiată din registru prin decizia din 13 septembrie 2018 (3) și că, prin urmare, trebuia să depună o cerere de înregistrare în conformitate cu Regulamentul (UE, Euratom) nr. 1141/2014 pentru a putea fi din nou înregistrată.
                  
               
                     (4)
                  
                  
                     La 4 septembrie 2020, APF a depus un set de documente care păreau să fie identice cu cele transmise deja la 12 și 26 august.
                  
               
                     (5)
                  
                  
                     La 8 septembrie 2020, Autoritatea a primit un formular de adeziune din partea Nationaldemokratische Partei Deutschlands (Germania).
                  
               
                     (6)
                  
                  
                     La 10 septembrie 2020, autoritatea a reiterat faptul că APF trebuia să depună o cerere pentru a putea fi înregistrată ca partid politic european.
                  
               
                     (7)
                  
                  
                     La 18 septembrie 2020, APF a depus un nou document (împreună cu documentele anterioare denumite în continuare „cererea”) care cuprindea, printre altele, formularele de adeziune ale Falange Española de las JONS (Spania) și E.LA.SYN. (Grecia).
                  
               
                     (8)
                  
                  
                     La 19 octombrie 2020, autoritatea a informat APF că cererea era incompletă și a observat, în plus, faptul că depunerea a trei formulare de adeziune pentru trei state membre era, în orice caz, în mod evident insuficientă pentru ca APF să poată fi înregistrată.
                  
               
                     (9)
                  
                  
                     La 26 octombrie 2020, autoritatea a adoptat o evaluare preliminară adresată APF, în care își exprima opinia preliminară că cererea nu îndeplinește cel puțin una dintre condițiile stabilite la articolul 3 alineatul (1) din Regulamentul (UE, Euratom) nr. 1141/2014.
                  
               
                     (10)
                  
                  
                     Mai exact, APF nu a dovedit că îndeplinește condiția stabilită la articolul 3 alineatul (1) litera (b) din Regulamentul (UE, Euratom) nr. 1141/2014 (denumite în continuare „cerințele minime de reprezentare”).
                  
               
                     (11)
                  
                  
                     Conform acestei dispoziții, pentru a fi înregistrată ca partid politic european, entitatea solicitantă trebuie să dovedească că partidele sale membre sunt reprezentate, în cel puțin un sfert din statele membre, de deputați în Parlamentul European, de membri ai parlamentelor naționale sau regionale ori de membri ai adunărilor regionale, sau că entitatea solicitantă ori partidele sale membre au întrunit, în cel puțin un sfert din statele membre, cel puțin 3% din voturile exprimate în fiecare dintre statele membre respective la cele mai recente alegeri pentru Parlamentul European.
                  
               
                     (12)
                  
                  
                     În ceea ce privește reprezentarea partidelor membre, documentația cuprinsă în cererea APF care ar putea fi reținută se referă la doar trei state membre: (i) Germania; (ii) Grecia; și (iii) Spania, iar acest nivel de reprezentare nu este suficient pentru a îndeplini cerințele minime de reprezentare, care impun reprezentarea în cel puțin șapte state membre.
                  
               
                     (13)
                  
                  
                     În plus, APF nu a depus documente care să dovedească că a obținut, ea însăși sau partidele sale membre, în cel puțin șapte state membre, cel puțin 3 % din voturile exprimate în fiecare dintre statele membre respective la cele mai recente alegeri pentru Parlamentul European și, în orice caz, aceleași elemente stabilite în considerentul 12 s-ar aplica mutatis mutandis.
                  
               
                     (14)
                  
                  
                     În urma evaluării preliminare, autoritatea a invitat APF să prezinte, până la 10 noiembrie 2020, orice observații scrise dorește și a reiterat, de asemenea, faptul că cererea era oricum incompletă.
                  
               
                     (15)
                  
                  
                     APF nu a prezentat observații sau comentarii ca răspuns la evaluarea preliminară.
                  
               
                     (16)
                  
                  
                     Prin urmare, nu este necesar ca autoritatea să evalueze și restul cererii,
                  
               ADOPTĂ PREZENTA DECIZIE:
         
            Articolul 1
            Cererea depusă de asociația fără scop lucrativ „Alianța pentru Pace și Libertate” pentru a fi înregistrată ca partid politic european este respinsă.
         
         
            Articolul 2
            Prezenta decizie produce efecte la data notificării.
         
         
            Articolul 3
            Prezenta decizie se adresează
            
                        asociației fără scop lucrativ „Alianța pentru Pace și Libertate”
                     
                  
                        Rue Abbé Cuypers 3
                     
                  
                        1040 Bruxelles/Brussel
                     
                  
                        BELGIQUE/BELGIË
                     
                  
         
            Adoptată la Bruxelles, 26 noiembrie 2020.
            
               
                  Pentru Autoritatea pentru partidele politice europene și
               
               
                  fundațiile politice europene
               
               
                  Director
               
               M. ADAM
            
         
         
            (1)  JO L 317, 4.11.2014, p. 1.
         
            (2)  Decizia Autorității din 9 februarie 2018 de înregistrare a Alianței pentru Pace și Libertate (JO C 193, 6.6.2018, p. 9).
         
            (3)  Decizia Autorității din 13 septembrie 2018 de radiere a Alianței pentru Pace și Libertate din registru (JO C 417, 16.11.2018, p. 11).